สจล. เปิดตัวนวัตกรรมรถเข็นขายหมูปิ้ง – น้ำผลไม้ปั่น ระบบการทำงานแบบครบวงจร ภายใต้มาตรฐานสะอาดปลอดภัย อร่อย ดีต่อสุขภาพ
สจล. เปิดตัวนวัตกรรมรถเข็นขายหมูปิ้ง – น้ำผลไม้ปั่น ระบบการทำงานแบบครบวงจร ภายใต้มาตรฐานสะอาดปลอดภัย อร่อย ดีต่อสุขภาพ ผศ.ดร.นภัสรพี เหลืองสกุล หัวหน้าศูนย์ Food Innopolis @KMITL กล่าวว่า สถาบันเทคโนโลยีพระจอมเกล้าเจ้าคุณทหารลาดกระบัง (สจล.) โดยศูนย์บ่มเพาะองค์ความรู้การจัดการมาตรฐานร้านสตรีทฟู้ด (Street Food Academy) เปิดตัวนวัตกรรมรถเข็นขายหมูปิ้ง – น้ำผลไม้ปั่น สุดอัจฉริยะ เพิ่มประสิทธิภาพการจัดการร้านรถเข็นขายอาหารอย่างถูกสุขลักษณะ ภายใต้มาตรฐานสะอาด ปลอดภัย อร่อย และดีต่อสุขภาพ ประกอบด้วย ระบบไฟฟ้าแบบไฮบริด สามารถใช้ไฟได้ทั้งระบบแบตเตอรีขนาด 120 โวลต์ และระบบไฟบ้านขนาด 220 โวลต์ เพื่อการใช้งานได้นาน และเหมาะกับการขายในทุกสถานที่ ระบบกรองน้ำดี น้ำเสีย โดยติดตั้งระบบเก็บน้ำดีไว้ใต้รถเข็น เพื่อลดพื้นที่การใช้งาน ซิงก์ล้างมือแบบใช้เท้าเหยียบเพื่อเปิดน้ำ ลดการสัมผัสเป็นการรักษาความสะอาดต่อสิ่งแวดล้อมบริเวณร้านค้า ในด้านการออกแบบของรถเข็นทั้งสองประเภท มีการเลือกใช้วัสดุพื้นผิวสแตนเลส ระดับมาตรฐานโรงงานอุตสาหกรรม มีการเชื่อมต่อโครงสร้างที่ไม่มีรอยตะเข็บ มีการเก็บมุมที่สวยงาม และใช้การเจาะโครงสร้างที่น้อยที่สุด อีกทั้งนวัตกรรมรถเข็นทั้งสองประเภท ยังสามารถนำมาประยุกต์ใช้กับธุรกิจร้านอาหารประเภทเดียวกันได้ เช่น รถเข็นหมูปิ้งหรือลูกชิ้น และรถเข็นน้ำผลไม้ปั่นหรือร้านกาแฟด้าน ศ.ดร.สุชัชวีร์ สุวรรณสวัสดิ์ อธิการบดีสถาบันเทคโนโลยีพระจอมเกล้าเจ้าคุณทหารลาดกระบัง (สจล.) กล่าวว่า ในข่วงสถานการณ์การแพร่ระบาดของโควิด-19 ที่ส่งผลกระทบต่อประชาชน สจล. จึงพัฒนานวัตกรรมรถเข็นขายหมูปิ้ง – น้ำผลไม้ปั่น เพื่อนำร่องส่งมอบให้แก่ผู้ขายที่สมัครเข้าร่วมโครงการ เพื่อการจัดการร้านอาหารริมทางที่ยั่งยืน และเตรียมจัดงานเปิดตัวแคมเปญ “KMITL Street Food Academy 2020” พร้อมนำร่องส่งมอบรถเข็นขายอาหารริมทางให้ 8 ผู้ประกอบการที่ได้รับการคัดเลือก สำหรับผู้ขายอาหารริมทางที่สนใจพัฒนาศักยภาพการเป็นผู้ประกอบการ ทั้งหลักการปรุง คุณประโยชน์ การพัฒนาสูตร และเทคนิคการขาย สามารถติดตามข้อมูลได้ที่ เฟซบุ๊กแฟนเพจ ขายอย่างไรให้รวยโคตร by KMITL หรือ facebook.com/kmitlstreetfoodacademy